МУНИЦИПАЛЬ ДӘҮЛӘТ ГОМУМИ БЕЛЕМ БИРҮ УЧРЕЖДЕНИЕСЕ

“11 нче урта гомуми белем бирү мәктәбе”

**Тукай иҗатында сатира һәм юмор алымнары.**

11 нче урта гомуми белем бирү мәктәбенең югары категорияле татар теле һәм әдәбияты укытучысы Мәрдәнова Фәүзия Һади кызы

Яр Чаллы, 2011

**Эчтәлек**

Кереш........................................................................................................................3

I бүлек.Тукай публицистикасында сатира һәм юмор алымнары........................6

II бүлек.Тукай поэзиясендә сатира һәм юмор....................................................14

Йомгаклау...............................................................................................................20

Әдәбият исемлеге..................................................................................................21

**Кереш**

Г.Тукай – XX гасырда татар яңарышы тудырган бөек шәхес. Ул безнең халыкның иң мәшһүр, иң газиз, иң популяр милли шагыйре. Бер социаль катлауның, сыйныфның гына түгел, барлык татарларның да уртак казанышы. Чын мәгънәсендә бөтен халык шагыйре.

Г.Тукай – татар халкының гасырлардан гасырларга җыйналып килгән зар-интизар, кайгы-сагышлар, әрнү-үкенечләр, өмет-ышанычлар белән тулып ташкан йөрәк хисләренең, уй-фикерләренең, күңел моңнарының чагылышы, поэтик гәүдәләнеше.

Ул безнең халыкның тарихи барышында, рухи-мәдәни яңарышында чын-чынлап яз хәбәрчесе иде. Шагыйрьнең гомере дә табигатьнең яз фасылы белән бәйләнгән. Ул язгы ташулар гөрләп аккан чакта, җылы кояш нурлары белән татар дөньясы җанлана башлагач туган һәм, гүяки үз халкының тарихи язмышында бары тик язны, яңарышны һәм мәңге яшәешне генә гәүдәләндергән шикелле, егерме җиденче язында ук бу дөньядан китеп тә барган.

Г.Тукай – XX гасыр татар шигъриятенең якты йолдызы булып күккә ашкан изге җан. Бу чор татар чынбарлыгында булган һәммә үзгәрешләр һәм яңалыклар Тукай бәгыре аша узган. Иҗтимагый-сәяси һәм әдәби-мәдәни тормышның бер генә тармагында да Тукай игътибарыннан читтә калган мәсьәлә юктыр шикелле. Ул, шагыйрь һәм гражданин буларак, заманның “шылт” иткән авазына да колак сала, барлык принципиаль мәсьәләләр буенча да кичектергесез рәвештә туры сүзен әйтеп бирә. Шул чор татар тормышындагы феодаль торгынлыкка һәм прогрессив үзгәрешләр юлында киртә булып торган һәртөрле искелеккә каршы көрәшүче кем? Тукай! Хатын-кыз азатлыгын, яшьләрнең җәмгыятьтәге урынын яклап, көн-төн матбугатта чаң кагучы да - Тукай. Халык мәгарифе, мәктәпләрдә әдәбият дәресләрен укыту, милли тарихны өйрәнү, халык авыз иҗаты һәм аны җыю, пропагандалау, үткәндәге әдәби мираска заман күзлегеннән чыгып бәя бирү, музыка һәм башкаручылар, театр һәм беренче артистлар - боларның һәркайсы язмышы өчен дә Тукай үзен җаваплы хис итә, үз-үзен аямый мавыгып һәм янып иҗат итә, бәхәсләшә, көрәшә. Халык рухының тирәнлегенә ышаныч аның әйләнә-тирәгә, яшәп килүче җәмгыятькә тәнкыйди мөнәсәбәтләрен ныгыта, иҗатындагы сугышчан пафоска көч-куәт өсти. Ул әсәрләрендә, кемнең кем булуы белән дә хисаплашмыйча, икейөзлеләрнең битлеген салдыра, шовинистларны камчылый, зур булмаган милләтләрне рәнҗетүче империалистларны фаш итә.

Тукай сатирасы милли тормыышның караңгы якларын да яшен яктысында көйдереп ала: дини фанатизм, саранлык һәм дорфалык сыйфатларын мәсхәрә итә. Аның социаль стройның бозыклыгын, тормыштагы һәммә консервативлыкларны фаш иткән үткен эпиграммалары, сатирик шигырьләре тиз арада киң яңгыраш ала. Тукай сатирасы дәһшәтле көчкә ия, чөнки аның адресы төгәл, максаты ачык. Ул аларда да гомуми тегермәнгә су коя – туган халкын милли һәм социаль азатлык өчен көрәшкә әзерли.

Без үзебезнең фәнни эшебезнең темасын “Тукай иҗатында юмор һәм сатира алымнары” дип билгеләдек. Һәм үзебезнең алдыбызга Г.Тукай иҗатында юмор һәм сатира алымнарын ачыклауны максат итеп куйдык. Әлеге максатка ирешү өчен түбәндәге бурычлар билгеләнде:

* Г.Тукай иҗатын тирәнтен өйрәнү;
* аның иҗаты һәм әсәрләре турындагы тәнкыйди материаллар белән танышу;
* шигырьләрендә, публицистик жанрдагы әсәрләрендә сатира һәм юмор алымнарын ачыклау, аларның рольләрен билгеләү;
* публицистик жанрдагы әсәрләренә һәм шигырьләренә хас сыйфатларны ачыклау.

Югарыда әйтелгән максат һәм бурычларга ирешү өчен безгә түбәндәге метод һәм алымнар ярдәм итәчәк:

* фәнни-теоретик тикшеренү методы;
* тарихи, автобиографик мәгълүматларны өйрәнү;
* әдәби әсәрләр телен анализлау алымы;
* дәреслек һәм башка чыганаклар белән эшләү алымы;
* чагыштыру алымы.

Темабызның өйрәнү объекты – Г.Тукайның публицистик жанрдагы әсәрләрендә, шигырьләрендә сатира һәм юмор алымнары. Өйрәнү предметы – Г.Тукай иҗаты.

Фәнни эшебезнең теоретик нигезләрен И.Нуруллин, Ф.Әгъзәмов, Н.Лаисов, Н.Хисамов, Д.Заһидуллина хезмәтләре тәшкил итте. Фәнни эш кереш өлештән, тематик ике бүлектән, йомгак һәм файдаланылган әдәбият исемлегеннән тора.

**I бүлек. Тукай публицистикасында сатира һәм юмор алымнары.**

Халкыбызның бөек шагыйре Габдулла Тукайның да дөньяга килүенә 125ел тула. Бу чор эчендә аның туган халкы һәм Ватаны тормышында, тарихында искиткеч хәлләр, үзгәрешләр булды. Тукай шәхесе үзе аларның һәммәсенә шаһит булмаса да, әмма аның иҗаты һәм шунда гәүдәләнгән якты сурәте, каты тарихи сынауларны кичеп, онытылмый-югалмый, безнең көннәргә килеп иреште. Бу инде – тарихның чын талантларга халык белән мәңге бергә яшәргә биргән хокукы да, мәрхәмәте дә, хөкеме дә.

Татар әдәбиятын үстерүгә тиңдәшсез зур өлеш керткән Габдулла Тукай, хаклы рәвештә, әдәбиятыбызның иң талантлы шагыйрьләреннән санала. Ул бары тик егерме җиде ел гына яшәде. Габдулла Тукай әйтерсең лә үзенең гомере аз икәнен сизенде, йөрәге типкән вакытта мөмкин кадәр күбрәк язып калырга ашыкты.Халкыбызга гаять зур әдәби мирас калдырды.

Г. Тукай халкыбызның бөек шагыйре генә түгел, әдәби тәнкыйтьче, көлү остасы, журналист, сәясәтче, икътисадчы һәм мөгаллим дә.

Тукайның публицистик иҗаты һәр яктан игътибарга лаеклы: идея тематик яктан да, кулланылган формалары белән дә, теле-стиле белән дә. Аның публицистик иҗатында без иң элек ул чорның елъязмасын күрәбез. Халык массаларын, аның алдынгы вәкилләрен дулкынландырган бер генә кискен проблема да, бер генә вакыйга һәм факт та публицист игътибарыннан читтә калмый.

Тукай публицистикасында һәм ул җитәкләшкән матбугат органнарында төп юнәлешләрнең берсе- үз чорының соиаль җәмгыятен, халыкка каршы юнәлгән яшәеш формаларын, аларны гәүдәләндерүче “кара көчләрне”, “сорыкортларны”, изүче сыйныфларны фаш итү.

Г. Тукайның публицистик теле тәнкыйть сүзе белән ачыла. Аның беренче әсәрләре үк сатира ташкынының юл ярып агып китүенә сәбәп булды. Халыктан чыккан, халыкны яраткан, аңа хезмәт итүне төп максат итеп куйган әдип-публицист эксплуататорлык җәмгыяте шартларында, халык массаларының революцион аңы уяна башлаган вакытта сатираны корал итмичә булдыра алмый. Шагыйрьнең сатирик темпераменты искиткеч югары һәм кайнар булды. “Йөрәкләргә үтә торган ачы көлү, елатырлык көлү, юк итеп ташларлык көлү, көлгән чагында татар тормышының тынчып-сасып беткән якларын айкап ташларлык җилле, давыллы көлү кирәк иде. Билгеле, мондый чакта гөнаһсыз, “тешсез”, уйнап шаяру алымы белән юмор рәвешендә генә көлү зур тәэсир итә алмый! Бу күренешкә каршы ригаясез сатира, үтереп ташларлык сарказм, ачуланган памфлет кирәк иде. Кызганычсыз ирония кирәк иде. Менә татарның иске феодализм калдыгы дөньясыннан Тукай шул рәвештә көлде”[[1]](#footnote-2).

Һичшиксез, Тукай көлүеннән халык көчен, халык аңын озак гасырлар басып килгән һәм кешелекнең алга барышына аркылы яткан явызлыкны нәфрәтләп, фаш итеп һәм мәсхәрәләп көлү пафосы бәреп тора. Бу көлү татар демократик әдәбиятындагы критицизмның төп рухын билгеләгән пафос та иде. Бу көлү татар әдәбиятының прогрессив ролен тагын да күтәрде, аның гуманистик эчтәлеген чынбарлыкка актив мөнәсәбәт белән сугарды һәм изелгән кешене явызлык белән көрәшү максатына хезмәт итте.

Аның инициативасы һәм якыннан катнашуы белән татар телендә беренче юмор-сатира журналлары (“Уклар”, 1906; “Яшен”,1908-1909; “Ялт-йолт”, 1910-1917) чыкты. Тукайның өстен сыйныф вәкилләрен фаш иткән күпчелек әсәрләре шул журналларда басылалар. 1906 ел урталарыннан башлап аның иҗатында сатира сан һәм сыйфат ягыннан гадәттән тыш тизлек белән үсеп китте. Әгәр 1906 елның уртасына кадәр язылган 22 шигырь арасында бары өч сатирик шигырь тапсак, моннан соңгы 61 әсәрнең 17 се сатира төренә карый. Ә публицистикасы исә тулысынча дип әйтерлек сатирик эчтәлекле.

Габдулла Тукай “Кыямәт көне” исемле фельетонында, исеменнән үк күренгәнчә, дини мифологияне нигез итеп ала. Автор дөньяда явызлык кылып йөргән бәндәләргә кыямәт көне оештыра. Кемнәр соң алар, явызлар?”...Ялганчылар, гамәл сатып ашаучылар, шәкертләр хакын ашаучы муллалар, үзләре яхшы аңлап җитмәгән нәрсәне балаларга укытып, ислам балаларының гомерен ашаган хәлфәләр, милләтне ялкауландырып, фәкыйрьләндереп зәһәрләгән ишаннар...” (3,9)[[2]](#footnote-3). Аларның гаепләре нәрсәдә?

Г.Тукайча, алар динне хурлаганнар, мөселманлыктан көлгәннәр, галимнәрне танымаганнар, туры сөйләгәнне кысканнар, изгәннәр, шәкертләрне иң түбән теләнчедән дә яман күргәннәр. (3,9). Әйе, Г. Тукай дөньядагы реаль хәлләрне яхшы аңлый: анда тигезсезлек, гаделсезлек яши. Моңа явызлар гаепле. Шул явызлар аркасында милләт алга бармый, йоклап ята. Әнә шул явызларны акылга утыртасы, кыямәт көне белән куркытасы-өркетәсе бар: акылга килсеннәр.

Икенче публицистик әсәрендә – “Безнең милләт үлгәнме, әллә йоклаган гынамы”да – Г. Тукай халыкның гасырлар буе йоклап килгән һәм йоклавыннан файдаланып, аны изгән, талаган явыз көчләрне кыямәт көнендә түгел, ә фани дөньяда җавапка тартырга чакыра. Ә чакыру тоны ифрат катгый һәм зәһәр. “... Милләтнең һушы китеп, гакылсыз ятканда, милләтне ашаган, кабыргаларын тишкән оятсыз ак башлы каргаларны, кәкре башлы, яшел яки сары башлы Бохара козгыннарын куып җибәрик. Тагы да ул кортлар вә ул козгыннарның милләтне ни рәвештә ашаганнарын рәссамнар хезмәте илә милләтнең үзенә күрсәтик, милләтне аларга каршы ачуландырыйк, чәчләрен аягурә торгызыйк; борынгы кыйлган эшләре өчен милләт аларны аяк астына салып изсен, һич дөньяга килмәгән төсле итсен; каргаларны муеныннан кысып, борынгы ашаганнарын карылдатып чыгарсын: шулай бит! Андин соң Бохара чапаны эченә төрелгән хәйләкәр төлкеләрне чапан җиңеннән өстерәп көзге каршысына китерик: көзгегә каршы авызларын каерып ачыйк та, милләткә көзгедән канлы авызларын күрсәтик: милләт күрсен, ашаганнарына инансын, икенче мәртәбә та кыямәт алданмасын” (3,13).

Милләтне йоклатучы һәм ул йоклаганда аны кимереп ятучы динчеләрне ничек сынландыра Тукай! Бер очракта ул аларны ак башлы (ягъни чалмалы) карга белән чагыштыра, икенче очракта кәкре башлы, яшел яки сары гәүдәле козгын итеп күз алдына китереп бастыра, өченче очракта кортлар дип хурлый, дүртенчесендә чапан эченә төренгән хәйләкәр төлкегә тиңли.

Г.Тукай кулланган публицистик һәм әдәби чаралар гаят күп төрле, берсеннән-берсе тапкыр, берсеннән-берсе очлырак уклы. Ул журналистикада киң урын алган хәбәр жанрын сатира эшенә җигә. Газета барлыкка килүнең беренче көннәреннән үк киң кулланыла торган кыска хәбәр жанры мәгънәсе белән түгел, ә тышкы формасы белән генә үз формасында китерелә.

Казаннан бер хәбәр: “Бер ломовой извозчик муллалыкка урын эзли. Яхуд мөәзинлеккә. Татар гәзитләрен яхшы укый. Сүгенергә бик оста. Адресы: редакция гәзит 17 нче октябрь. Монда “17 нче октябрь союзы” дигән монархистик партия члены, “Бәянел-хак”исемле клерикаль газета редакторы, ачып чыккан карагруһчы Әхмәтҗан Сәйдәшев хурлык баганасына беркетелә. Казаннан икенче хәбәрдә кадимчеләр җыела торган Печән базары тирес белән чагыштырылып, анда ак башлы гөмбәләр, ягъни чалмалы руханиларның үсеп китүен һәм аларның яңа фикерле газеталардан куркуын белдерә (3,33).

Публицистик әсәрләрендә Г. Тукай пародия алымына да еш мөрәҗәгать итә. Бу алым белән ул черегән җәмгыятьнең конкрет вәкилләрен, партияләрен, күренешләрен фаш итә.

Г.Тукай игълан формасын пародия итеп куллана. Игълан изүче сыйныф матбугатының төп керем чыганагы, нәширләрнең баю чарасы, матбугатны сәүдә объектына, экономик бәйлелеккә дучар иткән хикмәт. Г. Тукай, күрәсең, игъланның әнә шул үзенчәлекләрен исәпкә алган. Исеме үк: “Игълан бит мин”,-дип кычкырып тора. Язылыш манерасы белән дә ул игъланны хәтерләтә. Әсәр Звериноголовскида аптека ачылуын хәбәр итә. Имеш, анда “сукырайта торган, баш авырттыра торган, эч күптерә торган, сару кайната торган вә башка төрле дарулар сатыладыр”. Шунда ук сөйдергеч имнәре, боздыргыч тылсымнары, “Бәянел-хак” гәзите һ. б. Аптекачылары да тузга язмаган әкәмәтләр – “хаҗи исеме таккан бер мосафир[[3]](#footnote-4), фатир сахибәсе[[4]](#footnote-5), татар микробы, өй корткасы”. Сатып алучыларга шарт бар: алар сакаллы сабый һәм надан булсыннар, сатучылар сүзенә ихлас күңелдән ышансыннар. “ Хилафынча булса, мәзкүр[[5]](#footnote-6) дарулар әсәр итмәячәктер” (3,138 ).

Г.Тукайның публицистик әсәрләрендә искелек тарафдарларын фаш иткәндә сүзлек формасы сатира максатларында бик оста файдаланыла. Ул теге яки бу исемне һәм сүзне ала да аңа үзенчә аңлатма бирә. Бу аңлатмалар гаҗәеп үткен һәм тәэсирле. Г. Тукай “Төрле хайваннар тугърысында бераз мәгълүмат” әсәрендә исемнәрне китереп, аларның хуҗаларына үтергеч характеристика бирә. Җитмәсә ул аларны хайваннарга охшата, ә хайваннардагы халык фикерендә урнашкан сыйфатларны, әлбәттә инде, тәнкыйть утына тотылган шәхесләргә юллый. Г.Тукай куллануында сүзлек алымын пародиянең бер төре дип тә карарга мөмкин. “Гаҗәп түгелме?”, “Лөгатьләр”, “Төрле хайваннар турында бераз мәгълүмат”, “Словарьдан фал ачу”, “Матбугат каһарманнары”, “Кеше-хайваннар”, “Хатыннарның русча, татарча кушаматлары”, “Хәзер җиләк-җимеш вакыты” исемле әсәрләре нәкъ менә сүзлекне пародия итү алымына корылганнар. Аларның һәркайсында теге яки бу тискәре күренешкә, яисә гомумиләштерелгән образга һәм конкрет шәхескә карата күп очракта бер җөмлә белән үткен характеристика бирелә. Күренешенә һәм шәхесенә карап я ул сатирик характерда, я юмористик рухта була. Мәсәлән, “Җиләк-җимеш вакыты”нда “карбыз” сүзенә менә нинди аңлатма бирелә: “Пурешкевич вә әтбагының башы. Эче тулы кара орлык”(4,12). Эре алпавыт, Дәүләт думасының иң реакцион депутаты һәм аның иярченнәренең карагруһлыгы, башларының шовинистик фикерләре белән тулы булуы ифрат образлы итеп әйтеп бирелгән.

“Мәсҗед – муллаларның өч ишекле кибете” ( 3,255 ). Формасы белән сүзлек мәкаләсе. Ә мәгънәсе бөтенләй башка. Анда муллаларның мәчет кебек изге йортны халыкны алдап сәдака җыю өчен дин сату урынына әйләндерүләренә ишарә ярылып ята.

Ул кулланган сатирик һәм юмористик алымнар болар белән генә чикләнми. Без аның иҗатында көлкеле җыр, мәкаль һәм әйтем, табышмак, мәсәл, эпиграмма, мәзәк, әкият һ. б. таба алабыз.

Ул кара көчләрнең кулга-кул тотынышып эш итүләрен, халыкны изү мәсьәләсендә һәрчак берләшүләрен яхшы аңлый. Шуңа күрә тәнкыйть угын татар карагруһларына, милләтчеләренә генә түгел, ә башка милләт, шул җөмләдән, рус революционерларына да юнәлтә. Укның бик зәһәре эре капиталист, октябристлар партиясен төзүче, аның башлыгы, өченче дәүләт думасы председателе, соңыннан ак эмигрант А. И. Гучковка эләгә. Фельетон шушы “эшлекленең” бер нотыгы җәһәтеннән язылган. Газеталарның хәбәр итүенә караганда, Гучков үзенең чыгышында хөкүмәт сүз иреге бирүдән курка, хөкүмәт җәберли, дип зарланган, имеш. Нәрсә, әллә Гучков хөррият тарафдарларына әйләнгәнме? – дип сорау куя Г. Тукай. Юк, кая ул! Чикләвек юкәдә. Публицист, монархистның сулланып алу сәбәбен аңлату өчен, татар тормышыннан бер гыйбрәтле мәзәк китерә. Хәлфә бер баладан аның холкын сынар өчен исемләп-исемләп таныш шәкертләргә сугыйммы дип сорый. Шәкерт сугарга куша. Ә чират үзенә килеп җиткәч, сукма, дип ялына. Башкаларга сугарга ярый, ә аңа – юк. Хикмәт шунда, алар беркөн әлеге шәкертне үчекләгәннәр, кимсетүле сүзләр әйткәннәр икән. Алардан үч алырга менә дигән форсат. Өченче дәүләт думасы председателе А.И.Гучковның гамәлләре нәк менә шул шәкертне хәтерләтә. “Үзе, әүвәлге Думаларда уңнарның да уңрагы булып, бөтен хөррият вә иркенлекләргә каршы барды. Үзенә хилаф партияләргә, шәхси дошманлыклар өчен, аларны мөмкин кадәр егарга тырышты. Һәм әллә нинди явыз тәкъдир аркасында эшенә муаффәкъ тә булды” (4, 41- 42).

Ә хәзер хөкүмәт- хәлфә Гучков – шәкертнең үз аркасына тамыза башлаган. Аның хөкүмәт сүз иреге бирми дип еламсыравы шуннан килә икән. Г. Тукай халыкның үтә тапкыр мәзәгенә ассоциация рәвешендә буржуаз партия һәм аның типик вәкиле Гучковларның принципсызлыгыннан, икейөзлелегеннән, эгоистлыгыннан көлә.

“Гаҗәп түгелме?” исемле фельетонда Г.Тукай Россиянең эчке эшләр министры, Беренче рус революциясен канга батыручыларның берсе, кара реакционер П. Н Дурновоны дурной вә дурак дип, патша генералы, 1905-1907 елгы Беренче рус революциясен рәхимсез бастыручыларның берсе А. Н. Каульбарсны кан эчүче юлбарыс дип атый. Г. Тукай Дурноводан дурной һәм дурак сүзләрен китереп чыгара, Каульбарс фамилиясен ярым калька ясап ерткыч җанвар белән чагыштыра. “Ник болар үзләренең чын исемнәре берлә генә исемләнмиләр икән! Барыбер ялган исем такканлыклары мәгълүм бит инде!” - дип (3, 192) нәтиҗә чыгара.

Г.Тукай публицистикасында халыкара реакциягә һәм аның вәкилләренә дә өлеш чыга. Инде телгә алынган “Кыямәт көне” әсәрендә ул әлеге гарасат көне вакытында җиһанны баскан гасый[[6]](#footnote-7) халыкларны эзли. Халык димәктән, ул дәүләтләрне күздә тота, билгеле. Англия хөкүмәте үткәргән колониаль политикага ук ата.

Төрек солтаны, үз халкын иң авыр кысуларга дучар иткән диктатор Габделхәмиткә Тукай аю кушаматын сылап куя ( 3, 191). Габделхәмит аның байтак әсәрләрендә җәзалаучы булып сурәтләнә.

Шул рәвешле, Г.Тукай, татар журналистикасында беренчеләрдән буларак, үз чоры җәмгыятенең гаделсезлеген, кешелексезлеген, халыкка каршы юнәлгәнлеген төрле сатирик алымнар һәм формалар кулланып камчылый. Бу җәһәттән ул Россиядәге алга киткән халыкларның журналистлары белән бер сафка күтәрелә. Әлбәттә, Г. Тукай алпавыт-буржуаз җәмгыятен эшчеләр сыйныфы карашыннан чыгып чын фәнни нигездә фаш итүгә кадәр күтәрелә алмый. Әмма аның усал һәм үтемле тәнкыйте гаять зур эз калдырды.

**II бүлек.Тукай поэзиясендә сатира һәм юмор алымнары.**

Тукай иҗатында сатираның кинәт бөтен буена үсеп чыгуы “Уклар”журналының дөньяга килүенә дә бәйләнгән иде. Журналның беренче саны 1906 нчы елның июнендә чыга. Әлбәттә, бу журнал сатирага мәйдан бирү белән бергә, үзенең яшәве өчен шул ук сатираны таләп итә иде. Әмма Тукай иҗатында сатираның зур урын тота башлавының төп сәбәбен татарларда иҗтимагый фикернең сикереш ясавыннан, аерым алганда шагыйрьнең революцион-демократик позициягә басуыннан эзләргә кирәк.

Тукайның 1906-1907 еллар сатирасының эчтәлеге һәм идея юнәлешенә бер күз ташласак, аның революцион-демократик карашлар белән бәйләнешен ачык күрәбез. Менә патша Россиясенең политик строен камчылаган “Сорыкортларга” һәм “Государственная думага”, демократиягә каршы матбугатны фаш иткән “Дөнья бу!”, феодаль-буржуаз татар җәмгыятеннән көлгән “Безне урынсызга яманлыйлар” һ.б. шигырьләре, яисә фельетоннары. Аларда милләтнең үз эчендәге антидемократик көчләрдән тыш, патша министры Дурново, патша генералы Каульбарс яисә карагруһчылар башлыгы Пуришкевич йөзендә самодержавиенең политикасы сатира утына тотыла.

Тукай сатирасы, шул заманның политик көрәшендә бер корал булудан тыш, татар әдәбиятының үзе өчен, аның критик реализм юлыннан үсеп китүе өчен дә бер этәргеч булды. Сатира үзенең табигате белән үк әдәбиятның тормышка аеруча якын торган төре: ул чынбарлыкның реаль күренешләрен, кайбер очракларда исә җәмгыятьнең үсешен тоткарлый торган конкрет вакыйга һәм кешеләрне үзенең уты белән көйдерә.

Сатира үзенең табигате белән үк дошман көчләрнең һәм әшәке күренешләрнең тамырын корытуга чакырылган сәнгать төре буларак, әдәбиятның фаш итү, тәнкыйтьләү куәтен арттыра. Тукай поэзиясенең критик реализм принципларына нигезләнеп үсеп китүе өчен шагыйрьнең сатира өлкәсендә җиң сызганып эшләве шулай ук гаять әһәмиятле булды. Сатирик әсәрләр дидактикадан һәм үгет-нәсихәтчелектән азат иделәр. “Пыяла баш” (1906,IX) шигырен генә алыйк. Биредә кулланылган иҗат алымы үзе үк шигырьдә руханиларны туры юлга өндәүдән бигрәк, аларның әшәкелекләрен күрсәтеп бирүнең өстенлек алганлыгы турында сөйли; шагыйрь хәзрәтнең баш сөяген пыяла белән алмаштыра да миендә кайнаган уй - теләкләрне сурәтләр ярдәмендә күрсәтә. “Рәсемгә ишарә”(1906,IX) шигыре дә шундый алым белән язылган. “Дөнья бу!” шигыре шулай ук “акыл өйрәтүләр”дән, нәсихәт укудан азат. Шагыйрь кыска, төгәл, тапкыр җөмләләр белән кайбер татар газеталары һәм нәширләренең реакция ягына авышуларын дөньяга фаш итеп чыга.

1905 елгы революция еллары шагыйрьнең политик аңын тиз үстерә. Революциянең дәвам итүе, крестьяннар хәрәкәтенең көчәюе, большевистик матбугат белән танышу нәтиҗәсендә Тукай патша Манифестына (1905 ел 17 октябрь), Думага ышанудан арына килә. “Сорыкортларга” шигырендә (1906) шагыйрь, халыкка мөрәҗәгать итеп:

Һөҗүм кирәк ишаннарга – сорыкорт, гөмбә башларга;

Бетер, сындыр, кырып ташла, магаль урра вә билбанзай![[7]](#footnote-8)- ди Тукай.

Ниһаять, Тукайның иҗтимагый-политик карашларында борылышны күрсәткән “Государственная думага” (1906 ел, октябрь) шигыре языла. 1906 елның урталарында Думаның мәсхәрәле рәвештә куылуыннан көлеп, шагыйрь болай ди:

Ник бик тиз беттең син, Дума,

Ник җир-ирек алмадың?-

Ах син, Дума, Дума, Дума,

Эшләгән эшең бума?

Ник бик яшьләй картайдың соң,

Ник мәңгегә калмадың?-

Ах син, Дума, Дума, Дума,

Эшләгән эшең бума?

“Безне урынсыз яманлыйлар” (1907,XII) шигырен Тукайның бу чор сатирасының иң матур үрнәге дисәк тә, ихтимал, хата булмас. Әсәр мондый алымга корылган: шагыйрь татарларга, аларның тормышына яла ягучыларның сүзләрен “юкка чыгара”. “Яла ягучылар”исә нәкъ менә татар феодаль - буржуаз җәмгыятенең чын йөзен күрсәтә торган якларын яманлыйлар. Нәтиҗәдә гаять тапкыр һәм усал сатира килеп чыккан. Берничә мисал.

Нәзафәткә ригаять[[8]](#footnote-9) юк имеш бездә, нә боһтандыр[[9]](#footnote-10)!

Аның чөн йорт саен безнең берәр комганымыз бардыр.

Тагын бездә гыйлем әһле – зыялылар да юк диләр;

Утыз еллап Бохар, Каргалыда торганымыз бардыр.

Татарда акча юк, байлык та юк, дип яманлыйлар урынсызга;

Урам тулы, кулын җәеп, бурыч сурганымыз бардыр.

Табиплык[[10]](#footnote-11) фәне юк дип тә яманлый безне дошманнар,

Мәрыйзларны[[11]](#footnote-12) ясин берлә сугып екканымыз бардыр.

Художниклар вә рәссамнар да бардыр, юк диялмаслар;

Мәдинә, Мәккә дип, төрле буяу сатканымыз бардыр.

Тукай шигырьнең идеясен гәүдәләндерә торган детальләрне гаятъ оста сайлаган. Сафлык, чисталыкка комган, сынлы сәнгатькә Мәдинә һәм Мәккә шәһәрләренең зәвыксыз эшләнгән открыткалары, медицинага өшкерүче-төкерүчеләрнең ясины, тормыш өчен кирәкле фәнне, культураны алга җибәрүче интеллигенциягә Бохара җимешләре - руханилар каршы куела. Татар халкының экономик артталыгын аңлата торган детальгә игътибар итик. Әгәр шагыйрь “урам тулы хәер сораучылар”дисә, строфаның сатирик куәте бермә-бер кимер иде. Шагыйрь алай дими. Бездә, ди ул, хәерчеләр юк, бурыч сораучылар гына бар.

Шигырьнең эчтәлегенә килсәк, анда Тукай феодаль-буржуаз җәмгыятьнең барлык характерлы якларын диярлек эләктереп китә алган. Татар тормышындагы фәкыйрьлек һәм мохтаҗлык, алдау һәм икейөзләнү, фән, уку-укыту эшләре. Әдәбият һәм сәнгатьнең аянычлы хәле, тормыш-көнкүрештәге коточкыч артталык, - һәммәсе, татар халкын экономик һәм культура ягыннан түбән баскычта тоткан сәбәпләрнең берсенә – феодализм калдыкларына, аның идеологик өскормасы – дини гореф-гадәтләргә, терәге – руханиларга аеруча каты һөҗүм итә. Комган – шәригать кушканнарның берсен җиренә җиткерү өчен кулланыла торган “корал”, Бохара - фанатик руханилар җитештерү урыны, өшкерү-төкерү – мулла-мунтагай һөнәре; бозык эшләрдән “Һидая шәрхе” кебек дини китаплар саклый; татар өе бусагасыннан үтәргә рөхсәт ителгән бердән-бер рәсем – “изге” шәһәрләрнең сурәте.

Казанга килүенең икенче елында ук Тукай иң күренекле сатирик әсәрен – “Печән базары, яхуд Яңа Кисекбаш” (1908) поэмасын язды. Иске “Кисекбаш китабы”на пародия итеп язылган бу әсәрдә шагыйрь кадимче сәүдәгәрләрнең, татар мещаннарының һәм руханиларының идея, мораль түбәнлеген,- гомумән, татар феодал-буржуа җәмгыятенең асылын тәнкыйть итү белән генә чикләнми, бәлки Россия самодержавиесе һәм аның Дәүләт думасының да реакцион йөзен фаш итә.

Г.Тукай “Кисекбаш китабы”ндагы образларны “Көфер почмагы”ндагы кешеләр белән алыштыра. Киселгән баш – шул вакыттагы бер татар кешесе. Ләкин гади кеше түгел: шәһәр Думасында ун ел депутат булган, сәүдәгәр. Гәүдәсез Баш үзенең зарын Печән базары әһелләренә килеп сөйли, ә бу кешеләр исә, башның гәүдәсен кайтарыр өчен нинди чара күрергә, дип киңәшәләр.

Ул елларда Казанда бер урыс кешесе цирк тота.Әлеге цирк хуҗасы, татарларны үзенең тамашаларына тагы да күбрәк җәлеп итү өчен, урыс көрәшчеләре белән бил алышырга каяндыр (төрек булырга тиеш) мөселман көрәшчесе Карәхмәт (Кара Әхмәт) дигән кешене чакырта. Татарлар аны бик тиз үз итәләр. Печән базарындагылар, нишләргә белмичә аптырашып торганда, шушы Карәхмәтне искә төшерәләр. Аны тиз генә чакыртып та китерәләр.

Г.Тукайның максаты – Кисекбашны һәм “Көфер почмагы” әһелләрен фаш итү, аларны көлкегә калдыру. Моның өчен ул бик кызыклы алым китереп кертә. Ярдәм итәргә килгән Карәхмәт, үзенең көчле икәнлеген күрсәтү өчен, әлеге Башны күтәреп карарга уйлый. Әмма, ни хикмәттер, Башны урыныннан да кузгата алмый. Биредә Г.Тукай гипербола, ягъни арттырып сурәтләү алымын куллана. Әлеге Баш чамасыз авыр, чөнки анда: мең пот (16 тонна) искелекне яклаучы фикер, мең пот сыраның пары, тискәрелек тутырылган йөзләп амбар, ун вагон наданлык, бер мең вагон “мин беләм”дип һавалану, ун келәт иске әйбернең һәммәсе изге була дигән уй, егерме склад һәр җәдит - кяфер дип раслау бар. “Көфер почмагы” кешеләре Башның бу сыйфатларын ничек бәялиләр соң? Иң кызыгы да шунда: тыңлап торучылар һәммәсе дә “Аһ, нинди изге Баш!”- диешәләр. Чөнки алар үзләре дә Баш әйткән сыйфатларга ия, шуңа күрә Башка теләктәшлек күрсәтәләр дә.

Г.Тукай сатирик поэмасын әкият рәвешендә яза. Ләкин анда катнашучыларның һәммәсе егерменче йөз башы татар тормышында булган шәхесләр. Шундыйларның берсе – Гайнан. Шагыйрь аны Дию урынына куеп сурәтли. Ул вакытта чыннан да андый кеше яшәгән. Гайнан Вәисев үзенең тарафдарлары белән “Коткару фиркасе” төзи. Әлеге фирка (партия) диннең һәм аның әһелләренең патшага хезмәт итүен теләми. Җитәкчесе Вәисов 1918 елның 28 февралендә үтерелә. Әмма Г.Тукай Вәисевчеләр төзегән бу төркемнең чын асылын төшенеп җитмәгән булырга тиеш. Гайнанны тискәре итеп сурәтләвеннән шул аңлашыла.

Дию пәрие – татар әкиятләрендә була торган куркыныч образ. Карәхмәт Диюне җиңә. Башның хатынын Печән базары әһелләре алдына кайтарып куя. Камчылы ишанның өшкерүе була, Баш гәүдәсенә ялгана, җитмәсә яшь егет кыяфәтенә керә. “Көфер почмагы”ндагылар, шатланып, иркен сулыш алып куялар.

Г.Тукай бу әсәре белән үзен көчле сатирик, үткен сүзле, төгәл тасвирлар белән эш итәргә сәләтле шагыйрь итеп күрсәтте.

“Печән базары, яхуд Яңа Кисекбаш” поэмасында шагыйрьнең сатира көче аеруча нык сизелә. Бу – сурәтләү чараларын уңышлы һәм урынлы кулланудан килә. Мәсәлән, сынландыру алымы әсәрдә шактый еш очрый. Чынбарлыкта кәләпүшләр, тиреләр, он капчыклары елый алмый. Ә поэмада аларның елавы хәлнең көлкелеген тагын да арттырып җибәрә.

Ф.Әмирхан “Печән базары, яхуд Яңа Кисекбаш” басылып чыгу уңае белән Тукайны “татар галәменең иң оста юмористы” дип атады.

**Йомгаклау**

Г.Тукай – татар әдәбияты күгендә янган якты йолдызларның иң зурысы. Ул калдырган иҗат мирасы һәм андагы рухи яктылык – безнең мактанычыбыз һәм горурлыгыбыз. Аның исеме һәм язмышы мәдәниятебез тарихының үткәне, бүгенгесе һәм киләчәге белән мәңгегә бәйләнгән. Аңардан башка татар мәдәниятенең һәм сәнгатенең егерменче йөздәге үсешен күз алдына китерү дә мөмкин түгел.

Гомеренең соңгы көннәренә кадәр Тукай азатлык идеаллары белән рухланып иҗат итте.

Тукайның гомере бик кыска булды. Ул, егерме җиде яше дә тулар-тулмастан, үпкә авыруыннан вафат булды. Әмма шагыйрь, үз заманының һәм шәхси тормышының искиткеч авыр булуына да карамастан, хезмәт, иҗат утында янып яши алды.1905 елның азагында башланып, 1913 елның язында өзелгән җиде еллык иҗат дәверендә,ул ун мең юлдан артык шигырь, һәм күпләгән проза әсәрләре язып калдырды. Аның иҗатын, һичшиксез, XX йөз башындагы татар җәмгыятенең энциклопедиясе дияргә була. Тукай татар тормышына гына бәйле темаларны гына түгел, гомумән Россиядә һәм дөньяда булган иҗтимагый вакыйгаларны һәм мәсьәләләрне халык таләпләре күзлегеннән аңларга, бәяләргә омтылды. Ул кеше йөрәгенең иң нечкә кылларын тибрәтә алучы лирик та, изүче җәмгыятьнең төрле золымлыкларын аяусыз фаш итүче сатирик та, заманындагы сәяси һәм соиаль мәсьәләләрне яктырткан публицист та иде. Сәгыйт Рәмиевкә язган бер хатында: “Мин синең шикелле саф, коеп куйган поэт кына түгел, мин дипломат, политик, общественный деятель дә бит. Минем күз күпне күрә, колак күпне ишетә...”- дигән иде Тукай. Тормышы һәм иҗаты белән шагыйрь үзенең бу сүзләрен тулысынча раслады.

Татар яшәгәндә, аның теле һәм милли җаны исән булганда, милли шигрияте, милли моңнары яңгыраганда Г.Тукай яшәячәк. Ул туган халкы белән киләчәккә бара.

**Файдаланылган әдәбият.**

1. Тукай турында хатирәләр. – Казан: Тат. кит. нәшр., 1976.
2. Ибраһим Нуруллин, Г.Тукай. – Казан: Тат.кит. нәшр., 1979. – 302б.
3. Г.Тукай. Әсәрләр: 5 томда. – Казан: Тат.кит. нәшр., 1985-1986.
4. Ф.Әгъзәмов. Тукай – публицист. – Казан утлары. – 1985. - №1. Б.148-154.
5. Наип Лаисов. Г.Тукай. - Казан: Тат.кит. нәшр., 1985. - 86б.
6. Ф.Әгъзәмов. Ул һаман да замандаш: Г.Тукай – публицист, журналист. – Мәгърифәт. – 1996. - 26 апрель.
7. Д.Заһидуллина. Мәктәптә Тукай дәресләре. – Мәгърифәт. – 1997. - 9 май.
8. Тукай һәм XX гасыр мәдәнияте. – Казан: Г.Ибраһимов исемендәге Тел, әдәбият һәм сәнгать институты әзерләгән, 1997 ел.
9. Мәктәп укучысына ярдәмлек. Г.Тукай. Төзүчесе Нурания Газизова. - Казан “Раннур” нәшрияты, 2001 ел. – 380б.
10. Г.Тукай. Сайланма әсәрләр. Шагыйрь турында истәлекләр. – Казан: Татарстан Республикасы “Хәтер” нәшрияты, 2002. - 511б.
11. Г.Тукай. Сайланма әсәрләр: шигырьләр, поэмалар һәм чәчмә әсәрләр. – Казан: Тат. кит. нәшр., 2003. – 480б.
12. Ил йолдызы. Татар мөһабирләре матбугатында Г.Тукай. Татарстан китап нәшрияты, 2006 ел.
13. Н.Хисамов “Шигърияттә Тукай феномены”. - Казан утлары. – 2006. - №4. Б.11-15.
14. Г.Иксанова “Г.Тукай лирикасында төп темалар һәм мотивлар”. – Мәгариф. – 2007. - №2. – Б.9-10.
15. Х.Миңнегулов “Шагыйрьлеккә тугры Тукай”. - Мәдәни җомга. – 2008. - 25 апрель. – Б.2-3.
16. З.Мансуров “Ике яклап янган шәм”. – Мәйдан. – 2009. - №8. – Б.22-25.
17. З.Ислам “Көфер почмагы һәм Тукай”. - Мәдәни җомга. – 2010. - 23 апрель. – Б.16.

1. Әмирхан Ф. Сайланма әсәрләр: 2 томда, 2 т. – Казан: Тат.кит.нәшр., 1958. – Б.352-353 [↑](#footnote-ref-2)
2. 1 Г.Тукай әсәрләреннән өземтәләр дүртенче басма буенча бирелә. Җәяләр эчендәге беренче сан – томны, калганнары битләрне белдерә. [↑](#footnote-ref-3)
3. 1 Мосафир - юлчы [↑](#footnote-ref-4)
4. Сахибә - дәвалаучы [↑](#footnote-ref-5)
5. Мәзкүр - шул [↑](#footnote-ref-6)
6. Гасый - гөнаһлы [↑](#footnote-ref-7)
7. Банзай – японча “ура” урынына әйтелә торган сүз. [↑](#footnote-ref-8)
8. Нәзафәткә ригаять – чисталыкка әһәмият [↑](#footnote-ref-9)
9. Боһтан – яла ягу [↑](#footnote-ref-10)
10. Табиплык - врачлык [↑](#footnote-ref-11)
11. Мәрыйзь – авыру, чир [↑](#footnote-ref-12)